*****

ΚΑΝΟΝΙΣΜΟΣ (ΕΟΚ) αριθ. 200/83 ΤΟΥ ΣΥΜΒΟΥΛΙΟΥ

της 24ης Ιανουαρίου 1983

για την προσαρμογή της στατιστικής του εξωτερικού εμπορίου της Κοινότητας στις οδηγίες που αφορούν την εναρμόνιση των διαδικασιών εξαγωγής και θέσης σε ελεύθερη κυκλοφορία εμπορευμάτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι, κατά την εισαγωγή, όλα τα εμπορεύματα, που τίθενται σε ελεύθερη κυκλοφορία στο στατιστικό έδαφος της Κοινότητας, αποτελούν αντικείμενο της στατιστικής του εξωτερικού εμπορίου της Κοινότητας·

ότι, κατά συνέπεια, είναι απαραίτητο, για να επιτευχθεί η πληρότητα της στατιστικής του εξωτερικού εμπορίου της Κοινότητας, να εξασφαλιστεί η καταγραφή όλων των εμπορευμάτων που τίθενται σε ελεύθερη κυκλοφορία στο στατιστικό έδαφος της Κοινότητας, ακόμη και αν δεν διατίθενται ταυτόχρονα στην κατανάλωση·

ότι η οδηγία 79/695/ΕΟΚ του Συμβουλίου της 24ης Ιουλίου 1979, σχετικά με την εναρμόνιση των διαδικασιών θέσης σε ελεύθερη κυκλοφορία εμπορευμάτων (2), επιτρέπει το διαχωρισμό μεταξύ της δήλωσης για τη θέση σε ελεύθερη κυκλοφορία και της δήλωσης για διάθεση στην κατανάλωση·

ότι μπορεί, μεταξύ των εμπορευμάτων που έχουν τεθεί σε ελεύθερη κυκλοφορία, να βρεθούν, ωστόσο, μερικά που, έχοντας προηγουμένως διατελέσει υπό το τελωνειακό καθεστώς της τελειοποίσης προς επανεξαγωγή, καταχωρήθηκαν ήδη στη στατιστική εξωτερικού εμπορίου της Κοινότητας υπό το αντίστοιχο καθεστώς· και ότι πρέπει να αποφευχθεί να μην αντιμετωπισθούν εκ νέου τα εμπορεύματα αυτά σύμφωνα με τους κανόνες που διατυπώνονται στα άρθρα 3 έως 39 του κανονισμού (ΕΟΚ) αριθ. 1736/75 του Συμβουλίου της 24ης Ιουνίου 1975 περί των στατιστικών του εξωτερικού εμπορίου της Κοινότητας και του εμπορίου μεταξύ των Κρατών μελών αυτής (3)·

ότι, κατά την εξαγωγή, όλα τα εμπορεύματα, τα οποία αναφέρονται στο άρθρο 9 παράγραφος 2 της συνθήκης, που εξέρχονται οριστικά από το στατιστικό έδαφος της Κοινότητας, αποτελούν αντικείμενο της στατιστικής του εξωτερικού εμπορίου της Κοινότητας·

ότι, κατά συνέπεια, είναι αναγκαίο, για να επιτευχθεί η πληρότητα της στατιστικής εξωτερικού εμπορίου της Κοινότητας, να εξασφαλιστεί η καταγραφή όλων των εμπορευμάτων που εξέρχονται οριστικά από το στατιστικό έδαφος της Κοινότητας, ακόμη και αν η διασάφηση εξαγωγής εκτός του τελωνειακού εδάφους της Κοινότητας κατατίθεται σε ένα Κράτος μέλος προς το οποίο είχε αρχικά σταλεί το εν λόγω εμπόρευμα από ένα άλλο Κράτος μέλος·

ότι η οδηγία 81/177/ΕΟΚ του Συμβουλίου της 24ης Φεβρουαρίου 1981 περί εναρμονίσεως των διαδικασιών εξαγωγής των κοινοτικών εμπορευμάτων (4) εξαρτά την εξαγωγή εκτός του τελωνειακού εδάφους της Κοινότητας από την κατάθεση σε αρμόδιο τελωνείο, μιας διασάφησης εξαγωγής· ότι αυτό το τελωνείο μπορεί να βρίσκεται σε ένα Κράτος μέλος, προς το οποίο είχε αρχικά σταλεί το εν λόγω εμπόρευμα από ένα άλλο Κράτος μέλος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τις ανάγκες της στατιστικής του εξωτερικού εμπορίου της Κοινότητας, πρέπει να αντιμετωπίζονται σύμφωνα με τους κανόνες που διατυπώνονται στα άρθρα 3 έως 39 του κανονισμού (ΕΟΚ) αριθ. 1736/75:

α) κατά την εισαγωγή, τα εμπορεύματα που εισέρχονται ή που έχουν εισέλθει στο στατιστικό έδαφος της Κοινότητας, τη στιγμή που δηλώνονται για να τεθούν σε ελεύθερη κυκλοφορία, σύμφωνα με τις διατάξεις που έχουν θεσπίσει τα Κράτη μέλη κατ' εφαρμογή της οδηγίας 79/695/ΕΟΚ· εξαιρούνται πάντως, όσα εμπορεύματα είχαν τεθεί προηγουμένως υπό το καθεστώς της τελειοποίησης προς επανεξαγωγή,

β) κατά την εξαγωγή, τα εμπορεύματα που εξέρχονται ή πρόκειται να εξέλθουν από το στατιστικό έδαφος της Κοινότητας, τη στιγμή που δηλώνονται για να εξαχθούν εκτός του τελωνειακού εδάφους της Κοινότητας σύμφωνα με τις διατάξεις που έχουν θεσπίσει τα Κράτη μέλη κατ' εφαρμογή της οδηγίας 88/177/ΕΟΚ,

ακόμη και αν τα εμπορεύματα αυτά δεν αναφέρονται στο άρθρο 2 παράγραφος 5 του κανονισμού (ΕΟΚ) αριθ. 1736/75.

Άρθρο 2

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 24 Ιανουαρίου 1983.

Για το Συμβούλιο

Ο Πρόεδρος

H. W. LAUTENSCHLAGER

(1) ΕΕ αριθ. C 238 της 13. 9. 1982, σ. 90.

(2) ΕΕ αριθ. L 205 της 13. 8. 1979, σ. 19.

(3) ΕΕ αριθ. L 183 της 14. 7. 1975, σ. 3.

(4) ΕΕ αριθ. L 83 της 30. 3. 1981, σ. 40.